三(上) 每周一詩

1. 江雪 – 唐‧柳宗元

千山鳥飛絕，萬徑人蹤滅。

孤舟簑笠翁，獨釣寒江雪。

2. 行宮 – 唐‧元稹

寥落古行宮，宮花寂寞紅。

白頭宮女在，閒坐說玄宗。

3. 問劉十九 – 唐‧白居易

綠螘新醅酒，紅泥小火爐。

晚來天欲雪，能飲一杯無？

4. 何滿子 – 唐‧張祜

故國三千里，深宮二十年。

一聲何滿子，雙淚落君前。

5. 登樂遊原 – 唐‧李商隱

向晚意不適，驅車登古原。

夕陽無限好，只是近黃昏。

6. 尋隱者不遇 – 唐‧賈島

松下問童子，言師採藥去。

只在此山中，雲深不知處。

7. 渡漢江 – 唐‧李頻

嶺外音書絕，經冬復立春。

近鄉情更怯，不敢問來人。

8. 春怨 – 唐‧金昌緒

打起黃鶯兒，莫教枝上啼。

啼時驚妾夢，不得到遼西。

9.長干行二首之一 – 唐‧崔顥

君家何處住？妾住在橫塘。

停船暫借問，或恐是同鄉。

10.長干行二首之二 – 唐‧崔顥

家臨九江水，來去九江側。

同是長干人，生小不相識。

三(下) 每周一詩

1. 哥舒歌 – 唐‧西鄙人

北斗七星高，哥舒夜帶刀。

至今窺牧馬，不敢過臨洮。

2. 小松 – 唐‧王建

小松初數尺，未有直生枝。

閑即傍邊立，看多長卻遲。

3. 逢雪宿芙蓉山主人 – 唐‧劉長卿

日暮蒼山遠，天寒白屋貧。

柴門聞犬吠，風雪夜歸人。

4. 塞下曲之三 – 唐‧盧綸

月黑雁飛高，單于夜遁逃。

欲將輕騎逐，大雪滿弓刀。

5. 秋日湖上 – 唐‧薛瑩

落日五湖遊，烟波處處愁。

浮沉千古事，誰與問東流！

6. 江南曲 – 唐‧李益

嫁得瞿塘賈，朝朝誤妾期。

早知潮有信，嫁與弄潮兒。

7. 憫農詩二首之一 – 唐‧李紳

春種一粒粟，秋收萬顆子。

四海無閒田，農夫猶餓死。

8. 憫農詩二首之二 – 唐‧李紳

鋤禾日當午，汗滴禾下土。

誰知盤中飧，粒粒皆辛苦。

9. 蟬 – 唐‧虞世南

垂緌飲清露，流響出疏桐。

居高聲自遠，非是藉秋風。

10. 詠螢 – 唐‧虞世南

的歷流光小，飄飄弱翅輕。

恐畏無人識，獨自暗中明。